Herjólfur hefur siglt til Þorlákshafnar í tólf daga. Landeyjahöfn er lokuð þar sem ekki hefur tekist að dýpka hana síðustu daga. Algjörlega óásættanlegt, segir bæjarstjórinn í Vestmannaeyjum.
Haustið 2018 fylltist Landeyjahöfn af sandi og tókst ekki að opna hana aftur fyrr en í byrjun maí 2019. Þá var dælt upp 400 þúsund rúmmetrum af sandi. Nú er Landeyjarhöfn lokuð á ný vegna dýpis og dæla þarf upp um níu þúsund rúmmetrum af sandi. Vegagerðin ber ábyrgð á dýpkun í Landeyjarhöfn. Dýpið var mælt laugardaginn 15. janúar en ekki hefur tekist að dýpka höfnina að neinu ráði. Það verður reynt á meðan kostur er. Þar ræður ölduhæð og öldulengd mestu. Því getur dýpkunarskipið stundum ekki athafnað sig í góðu veðri því er áfram mikil alda. Íris Róbertsdóttir, bæjarstjóri í Vestmannaeyjabæ, segir að samkvæmt upplýsingum frá Vegagerðinni standi vonir til að dýpkunin taki um 3-4 daga.
Við erum náttúrulega óánægð með þann tækjabúnað og tæknilegu getu á dýpkunarskipinu sem er í verkinu því það tekur of langan tíma að okkar mati að opna höfnina með þessum tækjakosti og það er náttúrulega algjörleg óásættanlegt að hún sé lokuð.
Í tilkynningu á vef Herjólfs segir að ferjan sigli til Þorlákshafnar þar til annað verður tilkynnt. Nú eru farnar tvær ferðir á dag í stað sex ferða þegar Landeyjahöfn er opin.
Augljósustu áhrifin eru auðvitað þau að það hægir á öllu og það gefur augaleið að ef þjóðvegurinn, samgönguleiðin er lokuð stóran hluta úr deginum eða það komast færri fram og til baka þá hefur þetta gríðarleg áhrif. Þetta er lengri sjóleið og hefur áhrif á alla þætti samfélagsins. Það er erfiðara að fara í dagsferðir, það er erfiðara að gera þessa venjulegu hluti. Það er nú einu sinni þannig að þegar þú ert búin að kynnast þeim samgöngum sem Landeyjarhöfn býður upp á þá bara sættum við okkur ekki við það að hún sé lokuð. Það skiptir öllu máli ef höfnin er lokuð að það taki sem skemmstan tíma að opna hana.

Landeyjahöfn hefur verið lokuð í tólf daga þar sem ekki hefur tekist að dýpka hana. Þetta hefur gríðarleg áhrif í Eyjum, segir bæjarstjórinn.. 